
NB: DETTE ER EN FORELØPIG VERSJON SOM KAN BLI ENDRET.

Innledning

Verdibasert kommunikasjon antas i dag å være en viktig forutsetning for god ledelse og samhandling i både private og offentlige virksomheter. Ikke minst i forbindelse med innovasjons- og omstillingsprosesser vil kunnskap om hvordan verdier kan integreres i samhandling og kommunikasjon være en betingelse for å lykkes. Verdibasert kommunikasjon og samhandling betyr at virksomheten baseres på tydelige og godt kjente verdier,  og at ledelsesutøvelsen uttrykker og oppfyller verdier og forventninger som finnes blant medarbeiderne. 

Målgruppe og formål

Emnet er adgangsbegrenset for personer som har vært gjennom Nordnorsk Lederutviklings hovedprogram eller et tilsvarende ledertreningsprogram. Emnet bygger på og er en direkte videreføring av hovedprogrammet ved Nordnorsk Lederutvikling. Studentene skal således bruke de tidligere tilegnede kunnskapene til å få et bredere perspektiv på betydningen av verdier i samhandlingen mellom organisasjonens ansatte. Studentene skal opparbeide seg en teoretisk og empirisk forståelse av kommunikasjonsprosesser generelt, og av integrasjonen av verdier ut fra et ledelsesperspektiv spesielt. Mer konkret er formålene:

· Å gi innsikt i teorier om, og rammebetingelser for, kommunikasjon og kommunikasjonsprosesser i organisasjoner

· Å gi bred innsikt i hva som er typisk for verdibasert kommunikasjon og samhandling

· Å gi innsikt i utfordringer og dilemmaer som ledelsen står overfor når det gjelder å bruke verdier som et styringsinstrument

Innhold

Emnet tar for seg tre overordnede tema:

For det første fokuseres det på betydningen av verdier som et fundament for kommunikasjon i intern samhandling og gruppeprosesser. Emnet legger opp til bevisstgjøring av hva som setter rammer for vår kommunikasjon med andre, hvilke kommunikative ferdigheter som bidrar til meningsfull dialog, og tar dessuten opp problematikk rundt konflikthåndtering og vanskelige samtaler ut fra et verdibasert utgangspunkt. Studentenes gjøres kjent med et bredt spekter av teori, så som ulike prinsipper for god kommunikasjon, utvalgte emner fra psykologi og pedagogikk med relevans for kommunikasjon og atferd, samt en gjennomgang av emner fra filosofien som omhandler det etiske fundamentet for dialog/diskurs som kommunikasjonsform, herunder teorien om kommunikativ rasjonalitet.

For det andre legger emnet opp til et nærmere fokus på hva verdier betyr for utøvelsen av ledelsesfunksjonen. Emnet tar utgangspunkt i kulturelt perspektiv på verdibasert ledelse.

I dette inngår kunnskap om hvordan verdi- og normelementer kan velges ut og støttes av lederskapet, og bygges inn i kommunikasjonen med de ansatte. Deltakerne gjøres kjent med styrker og svakheter ved verdibasert ledelse, og vi ser nærmere på ulike utfordringer og dilemmaer som kan oppstå og løses i denne sammenhengen.

For det tredje skal ement fokusere på hvilken sammenheng som eventuelt finnes mellom de verdier som ledelsen velger ut og fokuserer på, og ”performance”i organisasjonens bunnlinje. Hva betyr måten verdibasert ledelse utøves på, for resultatene som oppnås? Slike sammenhenger er ikke alltid enkle å måle, og sammenhengene er ikke alltid som forventet. Emnet ser nærmere på disse problemstillingene.

Undervisningsform  

Inntil 50 undervisningstimer og seminar fordelt på tre samlinger à to dager 

Opptakskrav 

For å bli tatt opp på emnet kreves følgende:

1) utdanning tilsvarende bachelorgrad, evt. den tidligere cand.mag.-grad, samt to års relevant yrkeserfaring. Opptak til emnet forutsetter et faglig minstekrav på karakteren C (2.7) beregnet som et gjennomsnitt av de emnene som utgjør graden.

2) Gjennomført hovedprogram ved Nordnorsk Lederutvikling, eller et tilsvarende ledertreningsprogram

Relevant yrkeserfaring kan være:  Ledererfaring, samt erfaring fra særlig ansvarsfulle stillinger (i forvaltning, forretning og foreningsbaserte virksomheter).

Formell kompetanse 

Studiet arrangeres på mastergradsnivå og gir formell kompetanse på 10 studiepoeng, dvs. 10 ECTS-credit (European Credit Transfer System).

Det er ingen overlapping mellom dette emnet og andre emner som gis av SV-fakultetet.

Eksamen
Eksamen består av en hjemmeeksamen over oppgitt eller valgfritt tema.

Det benyttes en karakterskala fra A til F, hvor F er ikke bestått.

Det gis anledning til å gå opp til kontinuasjonseksamen.

Pensum
Ca 700 sider.

